
E L Ő T E R J E S Z T É S

Sülysáp Város Önkormányzata Képviselő-testületének
2016. május 26-án tartandó munkaterv szerinti ülésére

4. napirendhez

Tárgy: Beszámoló a Mezei Őrszolgálat 2015. évi tevékenységéről 
Tisztelt Képviselő-testület!

Sülysáp Város Önkormányzata a 16/2013. (XI. 26.) önkormányzati rendeletével döntött a mezei őrszolgálat létesítéséről és működéséről. A mezőőrség feladata a Sülysáp város közigazgatási területéhez tartozó termőföldek – ide nem értve az erdőt, a halastavat – őrzése, a termőföldeken levő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, egyéb művelési ágú ingatlanok, földmérési jelek védelme, az illegális hulladéklerakó helyek kialakulásának megakadályozása és a külterület közrendjének és közbiztonságának erősítése.
Az Önkormányzat az említett feladatok ellátására két főt alkalmaz. A mezőőrök – a folyamatos ellenőrzés biztosítása céljából – többnyire eltérő szolgálati időbeosztásban dolgoznak.
Kérem a 2015. évi tevékenységükről szóló beszámoló szíves megtárgyalását és elfogadását.

…/2016. (V. 26.) ÖKT határozati javaslat

Sülysáp Város Önkormányzatának Képviselő-testülete a Mezei Őrszolgálat 2015. évi tevékenységéről szóló beszámolót elfogadja.
Határidő: azonnal
Felelős: polgármester
Sülysáp, 2016. május 19.

Horinka László s.k.


polgármester
BESZÁMOLÓ 
Sülysáp Város Önkormányzata Mezei Őrszolgálatának
2015. évi munkájáról
A 2015-ös év folyamán a Mezei Őrszolgálat 2 fővel, heti 40 órás munkaidőben működött változó beosztással, melyet a Polgármesteri Hivatal előzetesen jóváhagyott. A járőrözés legtöbbször hétvégén, illetve éjszaka vagy a hajnali órákban zajlott. 

Kéthetente a rendőrséggel közös szolgálatot láttunk el, a rendőrökkel szoros munkakapcsolatot alakítottunk ki.

Telefonos bejelentés esetén, ha intézkedésre volt szükség azonnal a helyszínre tudtunk menni.

Naponta kb. 50-100 kilométert jártunk be, amely többnyire gépkocsival történt, de sokszor gyalogosan is közlekedtünk.

A szolgálatok alkalmával a következő intézkedések történtek:

Február hónapban, 20-án telefonos bejelentés alapján a Csonkási laposon tetten értünk két személy, akik tehergépkocsira fát pakoltak, az intézkedés során megállapítást nyert, hogy a fát illegálisan szedik, ezért helyszíni bírságot szabtunk ki.

Március hónapban többször szabtunk ki helyszíni bírságot illegális faszedés miatt.

Április hónapban két szabálysértésben jártunk el, mind a két esetben ötvenezer forintot meg nem haladó értékre elkövetett falopás miatt, a két ügyben 5-5 ezer forint helyszíni bírságot szabtunk ki.

Június-július hónapokban telefonon értesítettek minket, hogy lövéseket hallottak, egy terepjáróban 3 helyi vadászt találtunk, akik az elszaporodott rókákra vadásztak. Több illegális szemétlerakást hiúsítottunk meg.

Augusztus hónapban illegálisan leengedett szennyvíz nyomait találtuk, a nyomokat lefényképeztük. A szippantós autó egy helyi vállalkozó tulajdonában van, az ő tevékenységét folyamatosan nyomon követjük.

Szeptember hónapban a termőföldek visszatérő ellenőrzése megtörtént, főként a gazdák által veszélyesnek ítélt kukoricatáblákat ellenőriztük. Nagymértékű lopást nem tapasztaltunk, vadkárt azonban sajnos igen.

Október hónapban szintén a termőföldeket ellenőriztük. A lopáskár továbbra sem volt nagymértékű. Ebben a hónapban is találtunk illegálisan lerakott hulladékot, az önkormányzat gondoskodott annak elszállíttatásáról. Lakossági bejelentésre többször jártunk a Dózsa György út végénél, a bejelentőt nagyon zavarták az ott motorozó fiatalok, de az erdőben és a mezőben nem tettek kárt. 
Szintén ennek a hónapnak az eseménye, hogy új kolléga csatlakozott a munkához.

November hónapban több esetben is figyelmeztetés történt a mezőgazdasági területeken.

A munkánknak köszönhetően ismerté váltunk a lakosság körében, az állampolgárok bizalommal fordulnak hozzánk, visszajelzéseik szerint az őrszolgálat működésének megkezdése óta nagymértékben csökkentek a tulajdon elleni szabálysértések az illegális szemétlerakások, a falopások és az illegálisan szennyvíz-leeresztés. 
A helyi gazdák – akikkel rendszeres kapcsolatban vagyunk – visszajelzése szerint működésünknek köszönhetően jelentősen visszaestek a terménylopások és a vetések letaposása, károsítása.

Sülysáp, 2016. május 19.
A mezei őrszolgálat részéről:


Dolányi Tibor s.k.
Konda Tibor s.k.

